Bietjie laat is baie laat | Netwerk24
Ek sit by die lughawe en wag vir 'n vlug. Iemand kom vra my of ek vir dieselfde vlug wag as hy. Nee, sê ek, sy vlug se passasiers is al op die vliegtuig en die hek is reeds gesluit. Hy is merkbaar ontsteld. "Ek is net 'n bietjie laat," probeer hy die grondpersoneel wysmaak. Ek kry hom jammer.
Maar bietjie laat is hierdie slag baie laat. Dis te laat. Die vliegtuig se deure is reeds toe. Laat kom het ons almal al oorgekom. Soms is dit nie ons skuld nie, en soms is dit. Maar laat kom en laat wees het slegte gevolge.
Ook by die Here. Jesus vertel juis in Matteus 25 van vyf jong meisies wat nie olie in hul lampe gehad het om na die feesmaal te stap toe die bruidegom in die middel van die nag opgedaag het nie. Toe mis hulle die fees. Toe mis hulle die Here. Wat 'n mis! Moenie dat dit jou oorkom nie. Loop naby Hom. – Stephan Joubert